শাহ্ কৃষি তথ্য পাঠাগার ও জাদুঘর

শাহ্ কৃষি তথ্য পাঠাগার ও জাদুঘর নওগাঁর মান্দা উপজেলার কালীগ্রামে অবসরপ্রাপ্ত শিক্ষক জাহাঙ্গীর আলম শাহ্ ২০০৮ সালে প্রতিষ্ঠা করেন। এটি বাংলাদেশের সর্ববৃহৎ ব্যক্তিগত কৃষি জাদুঘর। এখানে একসঙ্গে পাঠাগার, শিক্ষা ও গবেষণার কেন্দ্রসহ রয়েছে দেড় হাজার প্রাচীন কৃষি সামগ্রী বা উপকরণ।

 পটভূমি 
নওগাঁ জেলা সদর থেকে ৪০ কিলোমিটার দক্ষিণে এবং মান্দা উপজেলা সদর থেকে ১০ কিলোমিটার দক্ষিণে নিভৃত গ্রাম কালিগ্রামে ২০০৮ সালের ১৮ এপ্রিল জাদুঘরটির যাত্রা শুরু। শুরুতে শখের বশে জাহাঙ্গীর আলম কৃষিবিষয়ক বই সংগ্রহ শুরু করেন। পরবর্তীতে নিজেদের তিন একর জমিতে গড়ে তোলেন পাঠাগার। তারপর ধীরে ধীরে কৃষি উপকরণ, যন্ত্রপাতি ও কৃষকের ব্যবহার্য সামগ্রী জড়ো করতে থাকেন।

 সংগ্রহ 
শুরুতে জাহাঙ্গীর আলম ব্যক্তিগত কৃষি বিষয়ক বইয়ের সংগ্রহ দিয়ে একটি পাঠাগার গড়ে তোলেন। পরবর্তীতে ধীরে ধীরে কৃষি উপকরণ, যন্ত্রপাতি, ও কৃষকের ব্যবহার্য সামগ্রী জড়ো করে তোলেন কৃষি জাদুঘরটি।

পাঠাগারে রয়েছে কৃষিবিষয়ক বই, ম্যাগাজিন ও গবেষণাপত্র। মৎস্য চাষ, পশু পালন, ভেষজ ও কৃষির পাশাপাশি ভ্রমণ, গল্প, ধাঁধা ও চিত্রাঙ্কনের বইসহ বিভিন্ন ধরণে বিয়ের প্রায় সাড়ে ৭ হাজার সংগ্রহ রয়েছে।

কৃষি জাদুঘরে প্রায় দেড় হাজার প্রাচীন কৃষিপণ্যের মধ্যে রয়েছে বিভিন্ন কৃষি উপকরণ, যন্ত্রপাতি ও কৃষকের ব্যবহার্য সামগ্রী। যার মধ্যে রয়েছে গরুর গাড়ি, গরুর গোমাই, মাথাল, ঢেঁকি, মই, লাঙল, জোয়াল, পানি সেচের যন্ত্র, কোদাল, কাস্তে, ঝাড়ু, দাউল, দিদা, তেলভাঙা ঘানি, বায়োস্কোপ, বাঁশের তৈরি টোপা, মাছ ধরার যন্ত্র, ধান রাখার মাটির তৈরি বড় বড় হাঁড়ি (মটকি), ধান মাড়াই মেশিন, কীটনাশক স্প্রে মেশিন, শ্যালো মেশিন, গোলাঘর, পালকি, নৌকা ইত্যাদি। উপকরণগুলো ৫০টি বিষয়শ্রেণীতে ভাগ করা আছে। এখানের অনেক কৃষি উপকরণ রয়েছে যেগুলো শত বছরের পুড়নো। জাহাঙ্গীর আলম দেশের বিভিন্ন অঞ্চল থেকে এসব সংগ্রহ করেছেন।  

এছাড়া বাড়ি বা জাদুঘরের আশপাশে রয়েছে দুই শতাধিক বিভিন্ন ঔষধি ও দেড় শতাধিক ফলজ গাছ।

 অন্যান্য কার্যক্রম 
জাদুঘর ও পাঠাগারের নিয়মিত কার্যক্রমের পাশাপাশি কৃষকদের প্রশিক্ষণের ব্যবস্থাও এখানে করা হয়। কৃষি বিষয়ে নতুন কিছু উদ্ভাবন হলে এলাকায় প্রজেক্টরের মাধ্যমে তা কৃষকদের দেখানো হয়। বিকেল বেলা এখানে বসে শিশুদের পাঠশালা, যেখানে দরিদ্র শিশুরা বিনা খরচে বই পড়ে ও গল্প শোনার সুযোগ পায়। এছাড়া প্রতিবছর পহেলা বৈশাখে কৃষি উৎসবের আয়োজন করা হয়, যেখানে কৃষকেরা তাদের ঐতিহ্যবাহী উপকরণ ও বীজ প্রদর্শন করে থাকেন। গবেষকদের জন্য এখানে সেমিনার কক্ষ ও অতিথি শালা ব্যবস্থাও রয়েছে।

 স্বীকৃতি 
কৃষি পাঠাগার ও জাদুঘর তৈরি এবং কৃষি ক্ষেত্রে অবদানের স্বীকৃতিস্বরূপ উদ্যোক্তা জাহাঙ্গীর আলম বিভিন্ন পুরষ্কার পেয়েছেন। তার মধ্যে উল্লেখযোগ্য হল রোটারি বাংলাদেশের গোল্ড মেডেল অ্যাওয়ার্ড ২০১১, বঙ্গবন্ধু জাতীয় কৃষি পুরষ্কার ১৪২০, বাংলাদেশ ধান গবেষণা ইন্সটিটিউট প্রদত্ত ব্রি অ্যাওয়ার্ড ২০১৫ ও ২০২০ সালে কৃষি মন্ত্রণালয়ের কর্তৃক কৃষি ক্ষেত্রে গুরুত্বপূর্ণ ব্যক্তি সম্মাননা (এআইপি)।

 চিত্রশালা 

 আরও দেখুন 
 জাতীয় কৃষি প্রশিক্ষণ একাডেমি
 বাংলাদেশ কৃষি গবেষণা ইনস্টিটিউট

তথ্যসূত্র

বিষয়শ্রেণী:নওগাঁ জেলার দর্শনীয় স্থান
বিষয়শ্রেণী:২০০৮-এ বাংলাদেশে প্রতিষ্ঠিত
বিষয়শ্রেণী:রাজশাহী বিভাগের জাদুঘর
বিষয়শ্রেণী:রাজশাহী বিভাগের গ্রন্থাগার
বিষয়শ্রেণী:বাংলাদেশের কৃষি গবেষণা প্রতিষ্ঠান
বিষয়শ্রেণী:মান্দা উপজেলা